สังคมข่าวหุ้น
*... ดัชนีหุ้นไทยปิดตลาด 1,586.90 จุด เพิ่มขึ้น 0.74 จุด มูลค่าซื้อขาย 60,302 ล้านบาท ต้องรอดูการลงนามข้อตกลงการค้าสหรัฐฯ-จีน พร้อมติดตามการทยอยประกาศงบการเงินกลุ่มธนาคาร แนวโน้มทิศทางตลาดหุ้นไทยวันนี้ มีโอกาสทรงตัวตามกรอบแนวรับ 1,580 จุด แนวต้าน 1,590 จุด
14 ม.ค. 2563

เล็กเซียวหงส์
*… ดัชนีหุ้นไทยปิดตลาด 1,586.90 จุด เพิ่มขึ้น 0.74 จุด มูลค่าซื้อขาย 60,302 ล้านบาท ต้องรอดูการลงนามข้อตกลงการค้าสหรัฐฯ-จีน พร้อมติดตามการทยอยประกาศงบการเงินกลุ่มธนาคาร แนวโน้มทิศทางตลาดหุ้นไทยวันนี้ มีโอกาสทรงตัวตามกรอบแนวรับ 1,580 จุด แนวต้าน 1,590 จุด
*… RS จะเรียกศรัทธาคืนได้หรือไม่..หลังงบไตรมาส 3/2562 ดูไม่ค่อยสู้ดีนัก แต่ดูเหมือน “สุรชัย เชษฐโชติศักดิ์” บอสใหญ่ส่งสัญญาณปีนี้จะมีรายได้ 5,250 ล้านบาท อัตรากำไรสุทธิ 12-15% หลัก ๆ มาจากธุรกิจ Commerce ที่มีเป้าหมายเพิ่มสัดส่วนรายได้เป็น 80% จากเดิมอยู่ที่ 60% เอาเป็นว่าดูงบปี 2562 ก่อนดีกว่า หากดีขึ้นคงพอเรียกศรัทธาแฟนคลับกลับมาได้บ้าง แต่หากไม่ดีขึ้นราคาหุ้นอาจตีตั๋วนอนแช่ยาวได้เช่นกัน
*… YGG ทำท่าไม่ดีซะแล้ว.! ราคาหุ้นปรับตัวลงมา 4 วันติดกว่า 20% ล่าสุดมาปิดที่ราคาจอง 5 บาทพอดิบพอดี สถานการณ์น่าเป็นห่วงว่าสุดท้าย..หนีไม่พ้นหลุดจองเฉกเช่นรุ่นพี่ที่ผ่านมา น่าเสียดายเปิดเทรดวันแรกทำได้สวย..ช่วยกู้วิกฤติศรัทธา “หุ้นไอพีโอ” ได้เป็นอย่างดี..ต้องเอาใจช่วยว่าอย่าได้หลุดจองซะทีเดียว ไม่งั้นเซนติเมนต์เชิงลบหุ้นจองกลับมาหลอกหลอนอีกแน่
*… BTS ทำให้นักลงทุนมีแรงกระชุ่มกระชวยขึ้นไม่น้อย จู่ ๆ ประกาศจ่ายปันผลระหว่างกาล 0.18 บาท แขวนป้าย XD วันที่ 27 ม.ค.นี้ แหม๊ “คีรี กาญจนพาสน์” ทำเซอร์ไพรส์แบบนี้..ตั้งตัวกันไม่ทันเลย..เอาเป็นว่าวันนี้ “เข้ากันให้ทัน” ก็แล้วกัน
*… KBANK เริ่มรุกคืบตลาดเมียนมาอีกครั้ง หลังมีข่าวเข้าถือหุ้นธนาคารเอยาวดี ฟาร์มเมอร์ ดีเวลลอปเม้นท์แบงก์ (A bank) สัดส่วน 35% จนกลายเป็นจุดเริ่มต้นโอกาสเข้าจัดตั้งธนาคารพาณิชย์ที่เป็นบริษัทลูกของธนาคารต่างประเทศ จัดตั้งสาขาต่างประเทศของ KBANK ในเมียนมา และร่วมลงทุนในธนาคารท้องถิ่นในเมียนมา การรุกคืบซื้อหุ้นแบงก์เมียนมาครั้งนี้ใช้เงินไม่ถึง 1,000 ล้านบาท น่าจะเป็นดีลสบายมือจริง ๆ ส่วนผลตอบแทนจะเป็นอย่างไรเดี๋ยวคงได้รู้กัน
*… TISCO เปิดหัวรายแรกประกาศผลประกอบการปี 2562 กำไรสุทธิ 7,270 ล้านบาท เพิ่มขึ้น 3.6% หลังจากการตั้งสำรองหนี้สูญลดลง 73.9% พร้อมรักษาอัตราผลตอบแทนต่อผู้ถือหุ้นเฉลี่ยระดับ 18.9% แม้รายได้ดอกเบี้ยสุทธิลดลง 1.8% รายได้ที่มิใช่ดอกเบี้ยปรับตัวลง และรายได้ค่าธรรมเนียมธุรกิจธนาคารพาณิชย์และธุรกิจที่เกี่ยวกับตลาดทุนชะลอตัวลง
*… ปิดท้ายพบกับข่าวหุ้นเจาะตลาด เวลา 9.35-11.00 น. ดำเนินรายการโดยบูรพา สงวนวงศ์และสุภชัย ปกป้อง รับชมสด ๆ ผ่าน www.facebook.com/kaohoononline, www.facebook.com/tv.kaohoon และ FM 96 MHz
*… พร้อมอัปเดตตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.10 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น. การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น